
Εικονογράφηση: Νέαρχος Ντάσκας   

Εικονογραφημένα βιβλία για παιδιά 4+
Σελίδες: 32 · Σχήμα: 23Χ28 · Σκληρό εξώφυλλο
ΙSBN: 978-960-484-550-7  · Τιμή: 12,99 €





Μπορεί ένα απλό κλαδάκι να γίνει σύντροφος για μια ζωή; Να γίνει σπαθί που πολεμά πειρατές, καλάμι ψαρέματος, στήριγμα για μια ομπρέλα θαλάσσης; Ο φίλος μου ο Τίμος το κλαδάκι είναι η μοναδική ιστορία μιας ξεχωριστής φιλίας που κρατάει για πάντα. 

Κι αν στις μέρες μας όλα παλιώνουν γρήγορα και τα αντικαθιστούμε με καινούργια δίχως δεύτερη σκέψη, η Άλισον Φαλκονάκη γράφει ένα ποιητικό παραμύθι για έναν κόσμο όπου οι σχέσεις και τα πράγματα δεν είναι αναλώσιμα, μα μπορούν να κρατήσουν για μια ζωή. Ο βραβευμένος εικονογράφος Νέαρχος Ντάσκας ντύνει με εξαιρετικές εικόνες αυτή τη συγκινητική ιστορία, φωτίζοντας διαφορετικά στιγμιότυπα της ζωής του μικρού Τίμου που μεγαλώνει. 

Το δυνατό κείμενο σε συνδυασμό με τις λιτές γραμμές και τους ιδιαίτερους συνδυασμούς χρωμάτων της εικονογράφησης μας ταξιδεύουν σε στιγμές βγαλμένες από την παιδική ηλικία αλλά και την ενήλικη ζωή κάθε ανθρώπου, καταφέρνοντας να απεικονίσουν στο φόντο τα υπέροχα τοπία της φαντασίας και της μνήμης. Ένα βιβλίο που θα αγαπήσουν μικροί και μεγάλοι. 






	Η συγγραφέας

	Η Άλισον Φαλκονάκη είναι Βρετανίδα συγγραφέας και μεταφράστρια παιδικών βιβλίων. Έζησε πολλά χρόνια στην Αρκαδία μαζί με τον σύζυγό της, τα δύο τους παιδιά και μπόλικα ζώα, και πλέον μοιράζει τον χρόνο της μεταξύ Αγγλίας και Ελλάδας, μεταξύ συγγραφής και διατροφολογίας. Άρχισε να γράφει ποίηση όταν εγκαταστάθηκε στην Ελλάδα και ήταν στη βραχεία λίστα για το έγκυρο Bridport Prize. Το δύο πρώτα βιβλία της σειράς με ήρωα τον Αλέξη ήταν υποψήφια για τα βραβεία του Public και του περιοδικού Αναγνώστης. Το βιβλίο της Αλέξη, φάε κάτι! συμπεριλήφθηκε στα πέντε καλύτερα ελληνικά παιδικά βιβλία και στα διακόσια καλύτερα του κόσμου για το 2015, σύμφωνα με τον διεθνή κατάλογο White Ravens. Υπήρξε από παιδί δεινή αναγνώστρια και της αρέσει να μοιράζεται ιστορίες με τα παιδιά της και να ενθαρρύνει την αγάπη τους για τα βιβλία.





	O εικονογράφος

	Ο Νέαρχος Ντάσκας, ιδρυτής του polkadot design, γεννήθηκε στον Πειραιά το 1970 και σπούδασε γραφιστική στo ΤΕΙ της Αθήνας. Τα πρώτα δέκα χρόνια της καριέρας του χρησιμοποιούσε μόνο μολύβια και χαρτί σχεδιάζοντας storyboard για διάφορα animation studio στην Ευρώπη. Το 2005 εγκατέστησε το στούντιό του μόνιμα στην Αθήνα και το 2008 ίδρυσε το δημιουργικό γραφείο polkadot design στην περιοχή της Ακρόπολης. H έντονα εικαστική εικονογράφησή του τον οδήγησε σε συνεργασίες με ιδρύματα πολιτισμού. Έχει σχεδιάσει αφίσες για το Μέγαρο Μουσικής Αθηνών, το Lincoln Center NY και εξώφυλλα για την Athens Voice και εκδοτικούς οίκους. Η δουλειά του έχει διακριθεί στα American Illustration, European Design Awards, German Design Council Awards, και απέσπασε το χρυσό εικονογράφησης στα βραβεία ΕΒΓΕ το 2012.

